***Alle Menn*** var et norsk ukeblad som første gang ble utgitt i 1929 av Forlagshuset som kriminalheftet *Mystikk*. I 1945 ble navnet endret til *Alle Menns Blad*, som ble en mer sexfylt magasinvariant med månedlige utgivelser. I 1962 endret igjen bladet navn til *Alle Menn*, og det ble frem til 1974 gitt ut av Gyldendal Norsk Forlag. Bladet gikk inn i 2006.

1929–1945
---------

*Mystikk – Magasinet for detektivhistorier og fantastiske hendelser*, som ble utgitt ukentlig frem til 1943, inneholdt de første årene kun én kriminalfortelling, illustrert med tegninger, som var oversatt fra engelsk. Mot slutten av 1930-årene kom bladet med en hovedhistorie og flere kortere noveller. I 1943 fikk bladet undertittelen *Et blad for alle menn*, og tegneserier, småreportasjer og bladet *Frimerkesamler'n* kom med før *Mystikk* måtte ta en pause på grunn av krigen. Det ble gitt ut fire utgaver av *Mystikk* i 1945 før det skiftet navn til *Alle Menns Blad*.

1945–1962
---------

*Alle Menns Blad* ble gitt ut fra august 1945 uten annen forskjell fra de fire foregående det året enn logoen. I begynnelsen av 1950-årene begynte det å komme fotografier, flere tegnede illustrasjoner, westernfortellinger, reportasjestoff og en serie som het «Gamle norske kriminalsaker». I 1954 ble bladet solgt til Romanforlaget, og i 1961–1962 ble fire noveller fra Ian Flemings *Spionen som elsket meg* for første gang trykt på norsk.

1962–2006
---------

I desember 1961 ble *Alle Menns Blad* kjøpt opp av Gyldendal Norsk Forlag, som da også eide *Alle Kvinners Blad*, og fra nummer 8 i 1962 endret bladet navn til *Alle Menn*. Samme år ble spalten «Lykkepiken» startet opp med bilde av en lettkledd kvinne i svarthvitt. I nummer 5 i 1966 kom *Alle Menn*, som det første bladet i Norge, med midtsidepike i farger. Spalten «Piker med futt» kom etterhvert med bilder og intervjuer av kvinner med en spesiell bakgrunn – deriblant Åse Kleveland, Inger Lise Andersen og Grynet Molvig – og bladet trykte kriminalnoveller som var valgt ut av Alfred Hitchcock, kortnoveller av Thore Hansen og vitser og tegneserier av blant annet Joker og Thore Hansen.

Fra midten av 1970-årene begynte bladet å inneholde flere bilder av nakne kvinner og færre noveller, og fra nummer 40/41 i 1979 ble bladets satsningsområde sex med flest mulig bilder av kvinner i minst mulig klær og en ny spalte med lesernes egne sexopplevelser. Bladet kalte seg nå Nye Alle Menn. I perioden mellom 1989 og 1993 ble det gitt ut et todelt spesialprodukt, *Alle Menn Spesial*, med to forsider med titlene «Spesial» og «Action».

I 2004 endret *Alle Menn* igjen profil til et reportasjeblad for menn, og i 2006 ble siste nummer av bladet utgitt.

Utgivere
--------

Forlagene som har gitt ut bladet fra 1929 til 2006:

* 1929–1954: Forlagshuset
* 1954–1961: Romanforlaget
* 1962–1974: Gyldendal Norsk Forlag
* 1974–1979: Nordisk Forlag
* 1979–198?: Saxon og Lindström (en tid også kalt Alle Menn Forlag)
* 198?–1994: Saxon Forlag
* 1994–2006: Nordic Publishing

Redaktører
----------

Redaktører for *Alle menn* frem til 1997:

* 1960–1974: Per Aaeng
* 197?–1977: Sverre Martin Gunnerud
* 1977–1979: Egil Ulateig
* 1979: Steinar Nyborg
* 1979–1984: Sten Ture Jensen
* 1984–1986: Sverre Olsen
* 1986–1992 : Øyvind Norstrøm
* ?–1994: Terje Øygard
* 1994–1997: Stein-Erik Mattsson

Referanser
----------



|  |  |
| --- | --- |
| Oppslagsverk/autoritetsdata | Store norske leksikon
 |


1. 1 2 3 4  Aschehoug og Gyldendals Store norske leksikons artikkel Alle Menn. Besøkt 4. mars 2014.
2. 1 2  Willy B. *Drømmenes marked : norske ukeblader, magasiner og hefter 1945–1995*. Bladkompaniet, Oslo 1996. Side 33–34. ISBN 8250935616.
3. 1 2 3 4 5 6 7 8 9 10 11 12 13 14  Willy B. *Drømmenes marked : norske ukeblader, magasiner og hefter 1945–1995*. Bladkompaniet, Oslo 1996. Side 80–88. ISBN 8250935616.
4. 1 2  Willy B. *Drømmenes marked : norske ukeblader, magasiner og hefter 1945–1995*. Bladkompaniet, Oslo 1996. Side 179 og 186. ISBN 8250935616.